19870625
Directiva Consiliului
din 25 iunie 1987
de modificare a Directivei 80/232/CEE privind armonizarea legislațiilor statelor membre cu privire la gama cantităților nominale și a capacităților nominale permise pentru anumite produse preambalate
(87/356/CEE)
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 100,
având în vedere propunerea Comisiei [1],
având în vedere avizul Adunării [2],
având în vedere avizul Comitetului Economic și Social [3],
întrucât, de la adoptarea Directivei 80/232/CEE [4], astfel cum a fost modificată ultima dată prin Directiva 86/96/CEE [5], a apărut necesitatea de a adăuga tipuri de cantități nominale la anumite produse preambalate în vederea eliminării barierelor în calea schimburilor comerciale cu acele produse;
întrucât, ori de câte ori este posibil, este necesară armonizarea totală a tipurilor produselor preambalate în vederea instituirii unei piețe transparente pentru aceste produse,
ADOPTĂ PREZENTA DIRECTIVĂ:
Articolul 1
Directiva 80/232/CEE se modifică după cum urmează:
1. la articolul 1, textul existent devine alineatul (1) și se adaugă următorul alineat:
"(2) Prin derogare de la alineatul (1), prezenta directivă se aplică și firelor pentru tricotaje prevăzute la punctul 11 din anexa I, prezentate într-o formă diferită de ambalare."
2. Următoarea teză se adaugă la articolul 5:
"Preambalajele care conțin produsele enumerate la punctul 11 din anexa I pot fi comercializate după 31 decembrie 1989 numai în cantitățile nominale prezentate la punctul 11".
3. La anexa I, se adaugă următorul punct:
"11. FIRE PENTRU TRICOTAJE (valoare în g) compuse din fibre naturale (animale, vegetale și minerale), fibre chimice și amestecuri ale acestora.
10 - 25 - 50 - 100 - 150 - 200 - 250 - 300 - 350 - 400 - 450 - 500 - 1000.
Valoarea de mai sus este masa anhidră a firului căruia i se aplică indicele de umiditate convențional stabilit de Directiva 71/307/CEE."
Articolul 2
(1) Statele membre pun în aplicare actele cu putere de lege și actele administrative necesare pentru a se conforma prezentei directive până la 30 iunie 1988. Statele membre informează de îndată Comisia cu privire la aceasta.
(2) Comisiei îi sunt comunicate de către statele membre textele dispozițiilor de drept intern pe care le adoptă în domeniul reglementat de prezenta directivă.
Articolul 3
Prezenta directivă se adresează statelor membre.
Adoptată la Luxemburg, 25 iunie 1987.